b'\n_START_ARTICLE_\nKonsepsjono departamentas\n_START_SECTION_\nGeografija\n_START_PARAGRAPH_\nDepartamentas (5 pagal plot\xc4\x85 \xc5\xa1alyje) yra Paranenjos regiono \xc5\xa1iaur\xc4\x97je. Ribojasi \xc5\xa1iaur\xc4\x97je su Brazilija (riba eina Apos upe), rytuose su Amambajumi, pietuose su San Pedru, vakaruose su Presidente Hajeso ir Auk\xc5\xa1tutinio Paragvajaus departamentais (skiria Paragvajaus up\xc4\x97)._NEWLINE_\xc5\xa0iaur\xc4\x97je ir rytuose pavir\xc5\xa1ius auk\xc5\xa1tas su pavieniais masyvais (San Luiso ir Valjemi auk\xc5\xa1tumos), o vidurin\xc4\x97je dalyje plyti lygumos, rytuose\xc2\xa0\xe2\x80\x93 Sarambi auk\xc5\xa1tuma, o pietin\xc4\x97 dalis auk\xc5\xa1\xc4\x8diausia ir labiausiai mi\xc5\xa1kinga (Medinos kalva). Paragvajaus up\xc4\x97je yra Penja Hermosos sala. Svarbiausia up\xc4\x97\xc2\xa0\xe2\x80\x93 vakarine riba tekantis Paragvajus. \xc4\xae j\xc4\xaf sr\xc5\xabva intakai\xc2\xa0\xe2\x80\x93 Apa, Akidabanas, Ipan\xc4\x97, taip pat gausu kit\xc5\xb3 upok\xc5\xa1ni\xc5\xb3, e\xc5\xbeer\xc4\x97li\xc5\xb3._NEWLINE_Vidutin\xc4\x97 metin\xc4\x97 oro temperat\xc5\xabra yra 25\xc2\xa0\xc2\xb0C, ta\xc4\x8diau met\xc5\xb3 b\xc4\x97gyje svyruoja vidutini\xc5\xa1kai tarp 20 ir 32\xc2\xa0\xc2\xb0C. Per metus i\xc5\xa1krenta apie 1300\xc2\xa0mm krituli\xc5\xb3, daugiausia\xc2\xa0\xe2\x80\x93 nuo gegu\xc5\xbe\xc4\x97s iki spalio.\n_START_SECTION_\nGyventojai\n_START_PARAGRAPH_\nKonsepsjono departamente 2002\xc2\xa0m. gyveno 189,9 t\xc5\xabkst. gyventoj\xc5\xb3, tai sudaro ~2,8\xc2\xa0% \xc5\xa1alies gyventoj\xc5\xb3. Vidutinis gyventoj\xc5\xb3 tankumas 10,5 \xc5\xbem./km\xc2\xb2. Tankiau gyvenama pietin\xc4\x97 teritorijos dalis, re\xc4\x8diausiai \xc5\xa1iaur\xc4\x97. Daugiausia gyventoj\xc5\xb3 gyvena kaimuose. Vyr\xc5\xb3 ir moter\xc5\xb3 santykis pana\xc5\xa1us. Ind\xc4\x97n\xc5\xb3 Konsepsjono departamente yra apie 3000 (2804; 2002\xc2\xa0m.), tai daugiausia gvaraniai. Didesn\xc4\x97 dalis \xc5\xabki\xc5\xb3 turi elektr\xc4\x85 (77,1\xc2\xa0%), vandentiek\xc4\xaf turi apie pus\xc4\x97 gyventoj\xc5\xb3 (41,4\xc2\xa0%), o kanalizacij\xc4\x85\xc2\xa0\xe2\x80\x93 nedaugelis (33,2\xc2\xa0%).\n_START_SECTION_\n\xc5\xaakis\n_START_PARAGRAPH_\nVer\xc4\x8diamasi daugiausia \xc5\xbeem\xc4\x97s \xc5\xabkiu, gyvulininkyste, paslaugomis. Svarbiausios auginamos kult\xc5\xabros: soja (1,7 t\xc5\xabkst. t, 2002\xc2\xa0m.), kukur\xc5\xabzai (26,6 t\xc5\xabkst.), cukranendr\xc4\x97s (20,5 t\xc5\xabkst.), medviln\xc4\x97 (3,4 t\xc5\xabkst.). Auginamos kiaul\xc4\x97s (45,9 t\xc5\xabkst. vnt.), galvijai (651 t\xc5\xabkst.), avys (30 t\xc5\xabkst.). Auginami naminiai pauk\xc5\xa1\xc4\x8diai, ver\xc4\x8diamasi \xc5\xbevejyba. Vystoma cemento, malimo, \xc4\xafrengim\xc5\xb3 gamybos pramon\xc4\x97. Kasamas marmuras.'